Даниил Хармс
Бунт

Превод от руски: Ася Григорова, 2001

chitanka.info

— Пийте оцет, господа — рече Шуев.

Никой не реагира.

— Господа! — повиши глас Шуев. — Предлагам ви да пиете оцет!

От креслото се надигна Макаронов и каза:

— Приветствам идеята на Шуев. Хайде да пием оцет.

Растопякин каза:

— Аз не ща да пия оцет.

Настъпи мълчание и всички погледнаха към Шуев. Шуев седеше с каменна физиономия. Не беше ясно какво си мисли.

Минаха три минути. Сучков се изкашля в шепа. Ривин се почеса по устата. Калтаев си поправи вратовръзката. Макаронов си помръдна ушите и носа. А Растопякин, излегнат в креслото, гледаше уж равнодушно в камината.

Изтекоха още седем-осем минути.

Ривин стана и излезе от стаята на пръсти.

Калтаев го сподири с поглед.

Щом Ривин затвори вратата след себе си, Шуев каза:

— Така. Бунтовникът си отиде. Да върви по дяволите.

Всички се спогледаха учудено, а Растопякин вдигна глава и се втренчи в Шуев.

Шуев каза строго:

— Който се бунтува, е негодник!

Сучков предпазливо, под масата, сви рамене.

— Що се отнася до оцета, аз съм за — тихо каза Макаронов и погледна Шуев с очакване.

Растопякин изхълца, смути се и почервеня като момиче.

— Смърт на бунтовниците! — изрева Сучков и оголи почернелите си зъби.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.